ഇനി ധൈര്യമായി ഇലക്ട്രിക് വാഹനങ്ങളെടുക്കാം വാഹന ചാര്ജിംഗ് സ്റ്റേഷനുകള് വരുന്നു ആരംഭിക്കുന്നത് ജില്ലയില് നാലിടത്ത് തൊടുപുഴ: ഇലക്ട്രിക് വാഹനങ്ങളുള്ളവര്ക്കും വാങ്ങാന് ആഗ്രഹിക്കുന്നവര്ക്കുമൊരു സന്തോഷ വാര്ത്ത, ജില്ലയില് വാഹന ചാര്ജിംഗ് സ്റ്റേഷനുകള് വരുന്നു. കെ.എസ്.ഇ.ബിയുടെ മൂന്നും അനേര്ട്ടിന്റെ നേതൃത്വത്തില് ഒരു സ്റ്റേഷനുമാണ് തുടക്കത്തില് ആരംഭിക്കുക. തൊടുപുഴ വൈദ്യുതി ഭവന്, പീരുമേട് സബ് സ്റ്റേഷന്, അടിമാലി സബ് സ്റ്റേഷന് എന്നിവിടങ്ങളിലാണ് കെ.എസ്.ഇ.ബിയുടെ കേന്ദ്രം നിര്മിക്കുന്നത്. അനെര്ട്ടിന്റേത് പൈനാവ് സബ് സ്റ്റേഷന് സമീപവുമാകും ആരംഭിക്കുക. മറ്റ് ജില്ലകളിലെ പോലെ ഇടുക്കിയിലും ഇലക്ട്രിക് വാഹനങ്ങളുടെ എണ്ണം കൂടിയതിനാല് വാഹന ചാര്ജിംഗ് സ്റ്റേഷനുകള് നിരവധിപ്പേര്ക്ക് ഉപകാരപ്രദമാകും. ഭാവിയില് വണ്ടിപ്പെരിയാര് സബ് സ്റ്റേഷന്, മൂന്നാര് ടീ കൗണ്ടി, രാമക്കല്മേട് ഡി.ടി.പി.സി എന്നിവിടങ്ങളിലും കേന്ദ്രങ്ങള് ആരംഭിക്കാന് ആലോചനയുണ്ട്. ടെന്ഡര് നടപടികള് പൂര്ത്തിയായതായി കെ.എസ്.ഇ.ബി അധികൃതര് പറഞ്ഞു. നാലു മാസത്തിനകം നിര്മാണ പ്രവര്ത്തനങ്ങള് പൂര്ത്തിയാക്കാനാണ് ലക്ഷ്യമിട്ടിരിക്കുന്നത്. സ്ഥലസൗകര്യങ്ങളൊരുക്കിയാല് സ്റ്റേഷന് സ്ഥാപിക്കാന് അധികസമയം വേണ്ട. പെട്രോള് പമ്ബുകളുടെ മാതൃകയില് തന്നെയാകും ഇത്തരം കേന്ദ്രങ്ങളും ഒരുക്കുന്നത്. സാധാരണ ഇന്ധനം നിറയ്ക്കുന്നതിന് സമാനമായിട്ടായിരിക്കും ചാര്ജിംഗ് ചെയ്യുക. ഡിജിറ്റല് ബോര്ഡില് വിവരങ്ങളും ലഭ്യമാകും. ആദ്യ ഘട്ടങ്ങളില് നേരിട്ട് വാഹനങ്ങള് എത്തിച്ചും പിന്നീട് തീര്ന്ന ബാറ്ററികള് നല്കിയ ശേഷം ചാര്ജ് ചെയ്തവ കൊണ്ടുപോകുന്നതിനുള്ള സംവിധാനവുമാകും ഒരുക്കുക. കഴിഞ്ഞ ഒരു വര്ഷത്തിനിടെ ഇലക്ട്രിക് വാഹനങ്ങളുടെ വില്പ്പനയില് വന് കുതിച്ചുചാട്ടമാണുണ്ടായത്. ഈ സാഹചര്യം കണക്കിലെടുത്താണ് കെ.എസ്.ഇ.ബി കൂടുതല് ചാര്ജിംഗ് സ്റ്റേഷനുകള് സ്ഥാപിക്കുന്നത്. പ്രമുഖ നഗരങ്ങളിലല്ലാം ഇപ്പോള് ചാര്ജിംഗ് സ്റ്റേഷനുകളുണ്ട്. ചാര്ജിംഗ് സ്റ്റേഷനുകള് ആരംഭിക്കുന്നതിന്റെ പ്രാരംഭ നടപടികള് ആരംഭിച്ചിട്ടുണ്ട്. അനുയോജ്യമായ സ്ഥലമൊരുക്കുകയെന്നതാണ് കെ.എസ്.ഇ.ബിയുടെ ചുമതല. സ്റ്റേഷന് സ്ഥാപിക്കുന്നതും മെയിന്റനന്സുമെല്ലാം കമ്ബനി വഹിക്കും. ഡി. മനോജ് ഡെപ്യൂട്ടി ചീഫ് എന്ജിനിയര്, കെ.എസ്.ഇ.ബി യൂണിറ്റിന് 15 രൂപ വൈദ്യുത വാഹനങ്ങളെ പ്രോത്സാഹിപ്പിക്കുന്നതിന്റെ ഭാഗമായി കഴിഞ്ഞ ആഴ്ച വരെ കെ.എസ്.ഇ.ബി സൗജന്യമായാണ് ഇലക്ട്രിക് വാഹനങ്ങള്ക്ക് വൈദ്യുതി നല്കിയിരുന്നത്. എന്നാല് ഇപ്പോള് യൂണിറ്റിന് 15 രൂപ നല്കണം. ഒരു കാര് ഒറ്റതവണ പൂര്ണമായും ചാര്ജ് ചെയ്യുന്നതിന് 30 യൂണിറ്റ് വൈദ്യുതി വേണ്ടി വരും. വാഹനകമ്ബനികള്ക്കനുസരിച്ച് നേരിയ വ്യത്യാസമുണ്ടാകാം. നിലവിലെ ഇന്ധന വില കണക്കിലെടുക്കുമ്ബോള് ചാര്ജിംഗ് നിരക്ക് ലാഭകരമാണെന്നാണ് ഇലക്ട്രിക് വാഹനഉടമകളുടെ അഭിപ്രായം. ഒരു മണിക്കൂര് കൊണ്ട് ചാര്ജാകും 80 കിലോവാട്ട് ചാര്ജിംഗ് ശേഷിയുള്ള കുറഞ്ഞത് നാല് കാറുകളെങ്കിലും ഒറ്റയടിക്ക് പ്ലഗ് ഇന് ചെയ്യാന് കഴിയുന്ന സ്റ്റേഷനുകളാണ് നിര്മിക്കുന്നത്. 45 മിനിറ്റ് മുതല് ഒരു മണിക്കൂര് വരെ സമയം കൊണ്ട് വാഹനം പൂര്ണമായി ചാര്ജ് ചെയ്യാനാകും.